Só lyk SA se eie BachelorLee Thompson is aangekondig as SA se eerste Bachelor Suid-Afrikaners wag al sedert Julie vanjaar, toe M-Net aankondig het dat die bekende realiteitsprogram The Bachelor nou ook ’n Suid-Afrikaanse weergawe gaan kry, om te hoor wie die man is wat talle dames wil ontmoet. Maar nou is die wag verby en die geheim is uit – M-Net het onlangs aangekondig dat Suid-Afrika se eerste Bachelor niemand anders as die sjarmante Lee Thompson is nie. Thompson is ŉ voormalige Sharks-rugbyspeler en het talle suksesvolle sakebelange op sy kerfstok as entrepreneur. “Ons eerste Bachelor is ŉ regte droom, en hy is regtig een uit ŉ miljoen,” het M-Net se hoof van bemarking, Lani Lombard, gesê. “Wanneer jy verder kyk as sy blokkiesmaag en smeulende glimlag, sal jy ŉ egte sjarmante siel vind – ŉ man op wie die kykers en elke deelnemer ongetwyfeld verlief sal raak,” het sy vertel. Lee Thompson (Foto: Instagram) Thompson is ŉ internasionale model, maar wanneer hy nie yster in die gimnasium pomp of sakegeleenthede aangryp nie, is hy by liefdadigheidswerk betrokke. “Ná baie ure se soek na die perfekte Bachelor vir Suid-Afrika, het ons besluit om die 25 vroue wat op The Bachelor South-Africa se kortlys is, te vra wat hulle soek,” het Lombard gesê. “Hulle was almal baie spesifiek: Hy moet lank wees – die groep van 25 vroue wil gemaklik in hakskoene langs hom kan staan. Lee is 1.88 m lank, so hy pas gemaklik in by die vrouens se versoek. Die volgende belangrike eienskap was dat hy ‘goedhartig’ moet wees. Ander eienskappe soos ‘avontuurlustig’, ‘vrygewig’, ‘finansieel onafhanklik’ en ‘prettig’ was ook baie belangrik vir die dames. Lee het eenvoudig aan al die versoeke voldoen,” het Lombard gesê. Lee Thompson is ‘n internasionale model wat al op Men’s Health se voorblad was. Thompson besit en bestuur ŉ skoonmaakmaatskappy genaamd Clean Smart, en ŉ webontwikkelingbesigheid genaamd Skyler Web. Hy het ook die niewinsgewende organisasie #LiveHopeLoveSA gestig. Thompson het gesê hy alhoewel hy weet The Bachelor is ŉ ongewone manier om sy vrou te vind dink hy dit is die regte plek vir hom om dit te doen. “My lewensdoel is om ŉ fantastiese gesinslewe te hê, en ja, ek weet dit is ŉ ongewone manier om ware liefde te vind, maar iets diep binne sê net vir my dat die heelal vir my gaan gee wat ek nodig het – die vrou van my drome. Ek kan nie wag om die 25 vroue toe ontmoet nie. Ek het geen vooropgestelde idee saam met wie ek my lewe wil deurbring nie, want hierdie dinge werk op misterieuse maniere,” het hy gesê. Die heel eerste The Bachelor South Africa sal op die volgende Valentynsdag, op 14 Februarie 2019, gebeeldsaai word. Inskrywings het reeds gesluit.